Martin Lidegaard (RV), 2003-02-25:
Det er jo det, der er meningen med demokratiet.
Jeg er også af den helt grundlæggende opfattelse, at hvis man gør det, må man stå ved det, så må man stå ved de nye prioriteringer, man foretager.
Derfor synes jeg, at som noget af det første må vi jo have regeringen til åbent at erkende, som den kun delvis gør nu, at man har syntes, der var nogle penge, der var overflødige her, faktisk halvdelen af de samlede midler, og at man mener, at de havde været bedre givet ud til skattestop og andre ting.
Derfor vil jeg gerne stille justitsministeren tre spørgsmål, som jeg håber hun har mulighed for og vilje til at svare på.
Det første spørgsmål er, om ministeren kan bekræfte, at regeringen som sin første gerning - jeg snakker ikke om, hvad man har gjort i dag eller i forbindelse med investeringsplanen - skar Rådet for Større Færdselssikkerheds driftsbudget med 5 mio. kr. og fjernede puljer til kampagner for 20 mio. kr., fjernede den såkaldte trafikpulje på 58,7 mio. kr., skar i Vejdirektoratets rådighedspulje fra 117 mio. kr. til 50 mio. kr., nedlagde Transportrådet, 20 mio. kr., skar Danmarks TransportForskning fra 27 mio. kr. til 20 mio. kr., fjernede Trafikministeriets og Justitsministeriets puljer vedrørende trafiksikker og miljørigtig transport, ca. 3,9 mio. kr., at man altså skar for i alt små 200 mio. kr.
Kan justitsministeren bekræfte, at det var det, man startede med at gøre?
Man startede med at skære 200 mio. kr. på hele dette område.
Det var spørgsmål nr. 1.
Spørgsmål nr. 2: Hvis justitsministeren kan svare ja - det tror jeg hun kan - på det første spørgsmål, mener justitsministeren så helt seriøst, som det er fremgået af dagspressen, at alle disse 200 mio. kr. gik til tant og fjas, til at forskønne rundkørsler rundtomkring i landet, til interaktivt teater?
Må jeg i øvrigt lige i den forbindelse helt i parentes bemærke, at dette interaktive teater, som justitsministeren har set sig gal på, mig bekendt er privat finansieret og i øvrigt har fået utrolig god evaluering, som også hr. Jacob Buksti har været inde på.
Men altså, mener justitsministeren, at alle de 200 mio. kr., man tidligere brugte, og som regeringen nu har skåret, blev brugt til tant og fjas?
Spørgsmål nr. 3: Mener justitsministeren slet ikke, at de besparelser, man har foretaget, har haft nogen betydning for vores muligheder for at opfylde Færdselssikkerhedskommissionens handlingsplan, herunder de 62 punkter?
Jeg må desværre sige, at jeg er ret sikker på, at de har ret stor indflydelse på vores muligheder for at nå målene.
For det første mener jeg, at de nye initiativer, regeringen så har taget - og det vil jeg til gengæld gerne medgive, at af de 15 mio. kr., man nu smider på bordet, kan jeg ikke helt gennemskue, hvor mange der er nye og gamle - under alle omstændigheder er noget lapperi.
Det der med at lave klatvask og smide lidt penge her og lidt penge hist og pist, men uden mulighed for langsigtet planlægning, er ikke en måde at lave en forsvarlig plan, en strategisk planlægning på.
Klatvaskeri er jo som bekendt noget, der kan gøre lidt ved udseendet, men ikke noget ved lugten, og jeg synes stadig væk, regeringens politik lugter på det her område.
Så vil jeg gerne nævne et eksempel, bare ét eksempel ud af de 62 områder, som vi har arbejdet med i Færdselssikkerhedskommissionen, og som nu er blevet neddroslet fuldstændig som konsekvens af besparelserne.
Det er nemlig et område, som jeg ellers normalt ville forestille mig at en konservativ minister ville være lykkelig for at stimulere, nemlig arbejdet på virksomhederne og samarbejdet med det private erhvervsliv om de her indsatser, men det er fuldstændig neddroslet, hvis man nu ellers skal tro Justitsministeriets egen status.
Så sent som i morges modtog jeg - ministeren har jo modtaget et brev allerede i oktober uden at gøre så meget ved det - på baggrund af debatten i medierne en henvendelse fra ALKA Forsikring, der helt af sig selv og finansieret er gået i gang med et stort projekt i Vejle Amt, hvor man forsøger lige præcis at sætte ind over for de unge, hvor man tilbyder de unge en særlig præmienedsættelse, mod at de går på et kursus, hvor de lærer, at de faktisk ikke kan køre bil, hvis de kører stærkt, hvor man også har bevilget penge til det her kursus og sammen med amtet, der så stillede kørebaner til rådighed, har markante resultater på det her område og nu siger: Det vil vi gerne udbrede til hele forsikringsbranchen, vi vil gerne arbejde på det, vi vil gerne komme videre, det behøver ikke engang koste det offentlige særlig meget.
Men der er lukket og slukket!
endelig vil skære så mange midler, hvorfor tænker man så ikke kreativt og prøver noget andet?
Det virker, som om man er gået fuldstændig i stå.
Jeg synes simpelt hen, at det her er et område, hvor regeringens politik er under al kritik.
Man skærer uden at sætte noget i stedet; man har ingen visioner, og man vedkender sig ikke engang det ansvar, som helt åbenlyst ligger på denne regerings skuldre.